Johann Weyer

Johann Weyer (myös kirjoitusasussa Jan Wier, Johannes Wier) (1515 Grave, Brabantin herttuakunta, Pyhä saksalais-roomalainen keisarikunta – 1588 Tecklenburg, Ala-Reinin-Westfalenin piiri, Pyhä saksalais-roomalainen keisarikunta) oli alankomaalais-saksalainen lääkäri, okkultisti ja demonologi. Hän oli ensimmäisiä noitavainojen vastustajia.Weyer, Johann - The Oxford Encyclopedia of the Reformation Weyerin mukaan noidat olivat mieleltään sairaita vaarattomia vanhoja naisia, eikä heitä tullut kiduttaa tai rangaista. 

Weyer oli varhainen mielenterveydestä kiinnostunut lääkäri, ja vaikutti teoksillaan psykiatrian tieteenalan syntyyn.John Martin, M. D. - Four Hundred Years Later: An Appreciation of Johann Weyer - Books at Iowa 59 (November 1993)  Pages 3-13  

Elämä
Weyer syntyi kauppiaan poikana Brabantin herttuakunnassa nykypäivän Alankomaissa. Hän aloitti teini-ikäisenä opinnot okkultisti Heinrich Cornelius Agrippan ohjauksessa ja sitten opiskeli lääketiedettä Pariisin ja Orléansin yliopistoissa. Vuonna 1550 hänet nimitettiin Jülich-Kleven herttuan Vilhelmin henkilääkäriksi. Hän kuoli Tecklenburgissa nykypäivän Saksassa 73-vuotiaana vuonna 1588. Hänet haudattiin paikallisen kirkon pihalle, mutta hänen hautapaikkansa sijainti ei enää ole tiedossa.

Teoria noidista
Weyerin mukaan suurin osa noitatunnustuksista oli ikääntyneiden ja mielenterveydeltään epävakaiden naisten melankolisia harhaluuloja. Hänen päätelmänsä julkaistiin vuonna 1563 teoksessa De praestigiis daemonum ('Demonien petoksista') ja uudelleen vuonna 1577 tiivistettynä versiona De lamiis ('Noidista'). Hän käytti lääketieteellisiä, oikeudellisia ja teologisia perusteluja osoittaakseen, että paholainen sai ikääntyneet, mielisairaat ja kuvitelmiin taipuvaiset uskomaan tehneensä paholaisen kanssa sopimuksen ja saaneensa tältä ihmeellisiä voimia. 

Weyerin mukaan noidat olivat onnettomia ja vaarattomia paholaisen valheiden uhreja, eikä heitä pitäisi kiduttaa eikä rangaista. Hänen mukaansa kiduttamalla saatiin vääriä tunnustuksia. Weyer ei kiistänyt demonien kanssa tehtyjen sopimusten todellisuutta vaan väitti, että ne olivat pätemättömiä noitien osalta, aivan kuten lapsen ja aikuisen väliset sopimuksetkin. Toisaalta Weyerin mukaan magian harjoittajien (magi infames) ja paholaisen väliset sopimukset olivat päteviä, koska nämä pyrkivät tietoisesti saamaan paholaiselta menestystä.

Weyer julkaisi teoksen De praestigiis daemonum liiteosana okkultistisen teoksen Pseudomonarchia Daemonum ('Demonien näennäismonarkia') tai Liber officiorum spirituum ('Kirja henkien viroista').Joseph H. Peterson 2002, Introduction to Pseudomonarchia Daemonum Se sisältää luettelon demoniruhtinaista ja -kuninkaista sekä selvityksen niiden loitsimiseen parhaiten soveltuvista kellonajoista ja rituaaleista.

Vastaanotto
Weyer ei uskonut katolisen kirkon riitteihin paholaisen torjumiseksi vaan suositteli helpotuksen hakemista rukouksesta ja kristillisen vakaumuksen vahvistamisesta. Tämä viittaisi Weyerin kannattaneen protestantismia ja uskonpuhdistusta. Katolinen kirkko asetti Weyerin teoksen viipymättä kiellettyjen kirjojen luetteloon. 

Sigmund Freudin mukaan Weyerin kirja kuului kymmenen kaikkien aikojen tärkeimmän julkaistun kirjan joukkoon. 

Lähteet

Luokka:Saksalaiset lääkärit
Luokka:Vuonna 1515 syntyneet
Luokka:Vuonna 1588 kuolleet